**Ministru kabineta noteikumu projektu par elektronisko būvniecības procesu (grozījumi būvnoteikumos un būvnormatīvos) sākotnējās ietekmes novērtējuma apvienotais ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi būvnoteikumos un būvnormatīvos izstrādāti, ņemot vērā 2019. gada 14. februāra grozījumus Būvniecības likumā attiecībā uz elektronisko būvniecības procesu, kā arī, lai pagarinātu projektēšanas un būvdarbu uzsākšanas nosacījumu izpildes, paskaidrojuma raksta un apliecinājuma kartes realizācijas termiņus. Ministru kabineta noteikumi par elektronisko būvniecības procesu stājas spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Būvniecības likuma pārejas noteikumu 20. un 21. punkts un Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiek plānots grozīt šādus noteikumus (turpmāk – būvnoteikumi):   * Ministru kabineta 2014. gada 19. augusta noteikumi Nr. 500 “Vispārīgie būvnoteikumi”; * Ministru kabineta 2014.gada 19. augusta noteikumi Nr. 501 “Elektronisko sakaru tīklu ierīkošanas, būvniecības un uzraudzības kārtība”; * Ministru kabineta 2014. gada 2. septembra noteikumi Nr. 529 “Ēku būvnoteikumi”; * Ministru kabineta 2014. gada 2. septembra noteikumi Nr. 530 “Dzelzceļa būvnoteikumi”; * Ministru kabineta 2014.gada 16. septembra noteikumi Nr. 550 “Hidrotehnisko un meliorācijas būvju būvnoteikumi”; * Ministru kabineta 2014. gada 30. septembra noteikumi Nr. 573 “Elektroenerģijas ražošanas, pārvades un sadales būvju būvnoteikumi”; * Ministru kabineta 2014. gada 14. oktobra noteikumi Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”; * Ministru kabineta 2014. gada 14. oktobra noteikumi Nr. 633 “Autoceļu un ielu būvnoteikumi”; * Ministru kabineta 2015. gada 24. novembra noteikumi Nr. 661 “Ar radiācijas drošību saistīto būvju būvnoteikumi”; * Ministru kabineta 2017. gada 9. maija noteikumi Nr. 253 “Atsevišķu inženierbūvju būvnoteikumi”. * Ministru kabineta 2015. gada 16. jūnija noteikumi Nr. 325 “Noteikumi par Latvijas būvnormatīvu LBN 305-15 “Ģeodēziskie darbi būvniecībā””.   Vienlaikus tiek plānots atcelt Ministru kabineta 2014. gada 21. oktobra noteikumus Nr. 655 “Noteikumi par Latvijas būvnormatīvu LBN 310-14 “Darbu veikšanas projekts””, bet to saturu iekļaujot iepriekš minētajos speciālajos būvnoteikumos.  [1] Ar 2019. gada 14. februāra grozījumiem Būvniecības likumā šis likums tika papildināts ar regulējumu, kas ir nepieciešams elektroniskā būvniecības procesa nodrošināšanai būvniecības informācijas sistēmā. Būvniecības likuma pārejas noteikumu 21. punktā ir noteikts, ka ar 2020. gada 1. janvāri būvniecības administratīvais process uzsākams elektroniski būvniecības informācijas sistēmā. Taču tiek saglabāta iespēja uzsāktos būvniecības procesus pabeigt, neizmantojot būvniecības informācijas sistēmu.  Līdzšinējais būvnoteikumos ietvertais regulējums tika radīts būvniecības procesam ārpus būvniecības informācijas sistēmas. Atsevišķās vietās šis regulējums jau ir pielāgots elektroniskā būvniecības procesa vajadzībām būvniecības informācijas sistēmā. Tomēr pēc savas būtības tas ir domāts tieši darbībām ārpus būvniecības informācijas sistēmas. Lai nodrošinātu esošā būvnoteikumu regulējuma atbilstību būvniecības informācijas sistēmas funkcionalitātei un novērstu praksē radušās neskaidrības attiecībā uz tiesību normām, kuras tieši bija domātas darbībām ārpus būvniecības informācijas sistēmas, ir nepieciešams pārskatīt būvnoteikumos ietverto procesuālo regulējumu, ciktāl tas ir saistīts ar būvniecības informācija sistēmu – pārorientējot pašu regulējumu uz elektronisko būvniecības procesu būvniecības informācijas sistēmā, bet būvniecības procesa regulējumu ārpus būvniecības informācijas sistēmas ietverot tikai, ciktāl tas nepieciešams, lai nodrošinātu Būvniecības likuma pārejas noteikumu 22. – 24. punktā noteikto tiesību normu realizāciju.  Atbilstoši Būvniecības likuma pārejas noteikumu 22. punktā noteiktajam būvniecības process, kas tiks turpināts vai pabeigts ārpus būvniecības informācijas sistēmas papīra dokumenta formā tiek saglabāts pienākums izstrādāt būvniecības ieceres dokumentāciju, būvprojektu vairākos eksemplāros, bet elektroniskā dokumenta formā, pietiek ar vienu eksemplāru. Tāpat būvniecības procesa regulējums, kas noris ārpus būvniecības informācijas sistēmas, saglabāts līdzšinējā kārtība par būvdarbu žurnāla reģistrēšanu būvvaldē, būvdarbu veikšanas dokumentācijas izstrādāšanu, par pabeigtos nozīmīgo konstrukciju elementu un segtos darbu, kā arī izbūvēto ugunsdrošībai nozīmīgas inženiertehniskās sistēmu pieņemšanu ar aktiem, par būvdarbu izpildes dokumentu pieejamību būvlaukumā kontrolējošajām institūcijām, kā arī nepieciešamo dokumentu iesniegšanu, lai nodotu būvi vai tās ekspluatācijā.  Savukārt, lai nodrošinātu elektronisko būvniecības procesu būvniecības informācijas sistēmā, regulējums papildināts ar to, ka par katru būvniecības ieceri būvniecības informācijas sistēmā veido būvniecības lietu, kurā pieejami strukturizēti dati un dokumenti par konkrēto būvniecības ieceri. Būvniecības ieceres dokumentāciju izstrādā elektroniski vienā eksemplārā un to pievieno būvniecības informācijas sistēmā. Pienākums pievienot būvniecības ieceres dokumentāciju būvniecības informācijas sistēmā attiecās tikai uz būvniecības informācijas sistēmā uzsāktiem (ierosinātiem) būvniecības procesiem. Izstrādāto būvniecības ieceres dokumentāciju būvniecības informācijas sistēmā apstiprina būvspeciālists, izņemot gadījumu, ja būvniecības ieceri izstrādā pats būvniecības ierosinātājs.  Papildus būtu jānorāda, ka speciālajos būvnoteikumos tiek paredzētas arī izmaiņas attiecībā uz nepieciešamību pievienot būvniecības ieceres dokumentācijai tehniskos vai īpašos noteikumus, kā arī citus saskaņojumus un atļaujas no valsts un pašvaldību institūcijām un ārējo inženiertīklu īpašniekiem vai tiesiskiem valdītājiem. Tas saistīts ar to, ka šīm personām tehniskie un īpašie noteikumi, kā arī nepieciešamās atļaujas un saskaņojumi saskaņā ar Būvniecības likuma 14.panta 1.1 un 1.2 daļu tiek izdoti strukturētu datu veidā vai augšupielādēti būvniecības informācijas sistēmā. Tāpat arī būvniecības ierosinātājs var šīm personām iesniegt lūgumus, piemēram, lūgumu par atzinumu izdošanu strukturētu datu vaidā ar vai bez pielikumiem saskaņā ar būvniecības informācijas sistēmas funkcionalitāti. Nevienā informācijas sistēmā nav iespējams izvairīties no vispārīgās funkcionalitātes izmantošanas, līdz ar to būvniecības informācijas sistēmā dažādiem dokumentiem ir dažāda strukturēto datu detalizācija, ir dokumenti, kuru pievienošana ir paredzēta kā daļa no cita dokumenta. Piemēram, būvekspertīze ir būvprojekta sastāvdaļa, segto darbu akti ir daļa no būvdarbu žurnāla datiem, tehniskās apsekošanas atzinums paredzēts kā strukturēts dokuments, darbu veikšanas projekts un trešo personu saskaņojums paredzēti kā augšupielādējami (pievienojami) dokumenti.  Vienlaikus tiek precizēts arī regulējums par saskaņojumu noformēšanu, proti, personas saskaņojumu, izņemot Būvniecības likuma 14. panta 1.1 un 1.2 daļā minētajā gadījumā, noformē kā atsevišķu vienošanos tā, lai no tās izrietētu nepārprotama personas piekrišana būvniecības iecerei. Personu saskaņojumu pievieno būvniecības informācijas sistēmā. Tas saistīts ar to, ka, piemēram, kaimiņu saskaņojumi nebūs lūdzami vai saņemami būvniecības informācijas sistēmā.  Būvnoteikumos atsevišķos punktos ir skaidri norādīts, ka konkrētais dokuments ir vai nav pievienojams un atsevišķos gadījumos saskaņojams vai apstiprināms būvniecības informācijas sistēmā. Dokumentu iesniegšana būvvaldē un institūcijā, kura pilda būvvaldes funkcijas, notiek ar būvniecības informācijas starpniecību. Proti, personas būvniecības informācijas sistēmā rada vai pievieno noteiktu dokumentu un tas tiek nodots atbilstoši personas atzīmētajam adresātam vai saskaņā ar konkrētās būvniecības lietas piekritību, piemēram, būvvaldei pēc teritorijās piekritības. Pārsvarā gadījumos lietu sadale tiek nodrošināta automātiski.  Vienlaikus jānorāda, ka Ministru kabineta 2015. gada 28. jūlija noteikumi Nr. 438 “Būvniecības informācijas sistēmas noteikumi” (ar Ministru kabineta 2018. gada 26. jūnija noteikumiem Nr.376, kas stājās spēkā ar 2018.gada 1.jūlija) papildināti ar 14.1 un 14.2 punktu, lai skaidri noteiktu, ka būvniecības ieceres iesniegumus un citus pieprasījumus būvniecības procesa ietvaros būvniecības informācijas sistēmā aizpilda tiešsaistes formā strukturētu datu veidā, bet nepieciešamo būvniecības dokumentus, to pielikumus, kā arī informāciju, kas iegūta no valsts informācijas sistēmām, pievieno datu veidā. Arī tehniskos un īpašos noteikumus sistēmā augšupielādē datu veidā.  Tomēr jāņem arī vērā, ka ne visos gadījumos būvniecības informācijas sistēmā ir izstrādāta kādā īpaša funkcionalitāte noteikta veida dokumentu iesniegšanai. Ja kāda dokumenta iesniegšanai būvniecības informācijas sistēmā nav pieejama atbilstoša funkcionalitāte sistēmā, tad personai ir jāizmanto vispārīgā funkcionalitāte iesniegumu iesniegšanai, līdzīgi kā sūdzību gadījumā. Tāpat jānorāda, ka būvniecības dalībnieki, kontrolējošās institūcijas un citas personas būvniecības informācijas sistēmā pieejamam saziņas rīkam var savstarpēji sazināties vai iesniegt informāciju. Būvvaldei ir pienākums saņemto informāciju, ja nepieciešams, pievienot konkrētai būvniecības lietai. Būvvalde pievienos saņemto informāciju konkrētai būvniecības lietai tikai gadījumos, kad informācija attiecas uz kādu konkrēto lietu, ko persona nezināja.  Tiek arī precizēts būvnoteikumos, ka būvvalde vai institūcija, kura pilda būvvaldes funkcijas, atzīmes, piemēram, par būvdarbu uzsākšanas nosacījumi izpildi, izdara būvniecības informācijas sistēmā, nevis pašā būvniecības ieceres dokumentācijā vai citā vietā. Papildus jānorāda, ka tiek saglabāts regulējums attiecībās uz būvniecības procesa dalībnieku un atbildīgo būvspeciālistu maiņu – nav noteikts termiņš kādā personai ir nepieciešams iesniegt caur būvniecības informācijas sistēmu būvvaldei vai institūcijā, kura pilda būvvaldes funkcijas, iesniegumu par šo personu maiņu, bet tiek noteikts, ka šī persona tiek uzskatīta par nomainītu tikai ar būvvaldes vai institūcijas, kura pilda būvvaldes funkcijas, lēmumu (atzīmi būvniecības informācijas sistēmā) Tas attiecas uz visiem tiem gadījumiem, kuros būvniecības dalībnieku vai atbildīgā būvspeciālista maiņa ir saskaņojuma ar būvvaldi, piemēram, atbildīgā būvdarbu vadītāja maiņas gadījumā jaunais atbildīgais būvdarbu vadītājs varēs uzsākt savu profesionālo pienākumu izpildi tikai pēc atbilstošu izmaiņu veikšanas būvatļaujā.  Līdzšinējā regulējumā bija noteikts, ka, piemēram, izskatītā būvprojekta, kurā konstatēti trūkumi, vienu eksemplāru institūcija, kura pilda būvvaldes funkcijas, var paturēt. Šāds un līdzīgais, kā arī saistītais regulējums ir precizēts, ņemot vērā, ka elektroniskā būvniecības procesa ietvaros būvniecības informācijas sistēmā netiek iesniegti vairāki būvniecības ieceres dokumentācijas eksemplāri.  Līdzīgi arī līdzšinējā būvniecības regulējumā bija ietverts regulējums par to, ka viens būvniecības procesa dalībnieks citiem būvniecības procesa dalībniekiem iesniedz noteikta veida informāciju vai dokumentus. Visos tajos gadījumos, kur nepieciešamā informācija vai dokumenti būs pieejami būvniecības informācijas sistēmā, regulējumā ir paredzēts, ka noteiktām personām ir tiesības piekļūt vai dot tiesības citām personām piekļūt šai informācijas un dokumentiem (piemēram, būvdarbu veicējam un atbildīgajiem būvspeciālistiem būvniecības informācijas sistēmā ir pieejams būvdarbu žurnāls un nepieciešamā būvniecības ieceres dokumentācija pēc institūcijas, kura pilda būvvaldes funkcijas, atzīmes izdarīšanas par būvdarbu nosacījumi izpildi būvniecības informācijas sistēmā). Papildus jānorāda, ka katram būvniecības informācijas sistēmas lietotājam šajā sistēmā ir pieejama detalizēta rokasgrāmata, kurā ir aprakstīta šīs sistēmas darbības un veids kā vienu vai otru darbību var veikt šajā sistēmā. Tas attiecas arī uz piekļuves tiesību piešķiršanu. Pēc savas būtības būvniecības informācijas sistēmā piekļuves tiesību piešķiršana ir realizēta līdzīgi kā pilnvaras piešķiršana, proti, viena persona (pamatojoties uz savā tiesībām) piešķir darbībām šajā sistēmā citai personai pēc savas brīvas izvēles vai atbildot uz citas personas pieprasījumu noteiktas tiesības. Personai būvniecības informācijas sistēmā ir tikai jānorāda kuru personu, kādā apjomā, kurā lietā, tā piešķir noteiktas tiesības – veicot atzīmes sistēmā un ievadot noteiktus datus. Šos visus procesus nodrošina būvniecības informācijas sistēma.  Būvniecības informācijas sistēmā piekļuves tiesības būvniecības lietai būvniecības ierosinātājs iegūst automātiski. Citas personas šīs tiesības iegūst, ja būvniecības ierosinātājs vai tā pilnvarotā persona tās ir piešķīrusi. Tikai būvdarbu uzsākšanas nosacījumu izpildes procesa ietvaros, būvvaldei veicot atzīmi par būvdarbu uzsākšanas nosacījumu izpildi, netiek ievērots iepriekš minētais. Šajā gadījumā, visās tās personas, kuras būvvalde, pēc būvniecības ierosinātāja lūguma, ir norādījusi kā atbildīgos par būvdarbu realizāciju un uzraudzību (piemēram, būvdarbu veicējs, atbildīgais būvdarbu vadītājs, būvuzraugs), iegūst piekļuves tiesības ar būvvaldes attiecīgo lēmumu. Tālāk šīs personas pašas piešķir pēc nepieciešamības piekļuves tiesības būvdarbu žurnālam saviem apakšniekiem (piemēram, atsevišķo būvdarbu veicējiem). Ja nav būvvaldes lēmuma, tad būvniecības ierosinātajam pašam ir jāpiešķir atbilstošas tiesības – tas attiecas, piemēram, arī uz būvekspertu (būvvalde nepārbauda pirms būvekspertīzes veikšanas šīs personas atbilstību formālajām prasībām).  Ministru kabineta 2014.gada 19.augusta noteikumu Nr.500 “Vispārīgie būvnoteikumi” 12.1 punktā noteikts, ka gadījumos, kad būvniecības ierosinātājs (pasūtītājs) ir noslēdzis pakalpojuma līgumus par būvprojekta izstrādāšanu, būvekspertīzi, būvuzraudzību, autoruzraudzību vai būvdarbu veikšanu ar juridisko personu, būvniecības dokumentāciju (būvprojektu, visu veidu segto darbu pieņemšanas aktus, apliecinājumu par būves gatavību ekspluatācijai u.c.) nolīgtās juridiskās personas vārdā būvniecības informācijas sistēmā apstiprina attiecīgais būvspeciālists atbilstoši Vispārīgajos būvnoteikumos noteiktiem pienākumiem un tiesībām. Juridiskās personas valdes loceklis, kas bieži nav būvniecības speciālists, nevar uzņemties atbildību par būvniecības risinājumiem, kā arī nevar izvērtēt būvspeciālista profesionālo darbību, līdz ar to  juridiskā persona pret būvniecības ierosinātāju atbild atbilstoši noslēgtajam līgumam.  Precizēta arī līdzšinējā būvdarbu veikšanas un to dokumentēšanas kārtība, piemēram, par būvdarba žurnāla ierakstu veikšanu, segto darbu aktu un cita veida aktu veidošanu būvniecības informācijas sistēmā. Ņemot vērā, ka šī un līdzīga informācija, kā arī dokumenti būs pieejami būvvaldei jau būvniecības informācijas sistēmā, tad atbilstoši ir precizēta arī nodošanas ekspluatācijā kārtība.  Vienlaikus jānorāda, ka tiek precizēts arī regulējums attiecībās uz informācijas apriti starp būvvaldi un institūciju, ka pilda būvvaldes funkcijas. Ņemot vērā, ka visi atzinumi ir lietas materiāli, tie tiek ievietoti būvniecības informācijas sistēmā, piemēram, Būvniecības valsts kontroles birojam tiem nebūs atsevišķi jāpārsūta būvvaldei.  [2] Ņemot vērā, ka Latvijas būvnormatīvā LBN 310-14 “Darbu veikšanas projekts” (Ministru kabineta 2014. gada 21. oktobra noteikumi Nr.655 “Noteikumi par Latvijas būvnormatīvu LBN 310-14 “Darbu veikšanas projekts””) ietvertais regulējums pēc savas būtības nav uzskatāms par tehniskajām prasībām attiecībā uz būvēm, tiek atcelti Ministru kabineta 2014. gada 21. oktobra noteikumi Nr. 655 “Noteikumi par Latvijas būvnormatīvu LBN 310-14 “Darbu veikšanas projekts””, bet to saturu iekļaujot iepriekš minētajos speciālajos būvnoteikumos.  Papildus jānorāda, ka ar grozījumiem Ministru kabineta 2015. gada 16. jūnija noteikumos Nr.325 “Noteikumi par Latvijas būvnormatīvu LBN 305-15 “Ģeodēziskie darbi būvniecībā”” tiek aizstāta esošā 2. pielikuma veidlapa ar attiecīgu dokumenta satura informāciju. Tas saistīts ar to, ka būvniecības regulējuma ietvaros vairs netiek paredzētas veidlapas, bet tiek noteikts tikai dokumentu vai datņu saturs. Šāds risinājums ilgtermiņā ļauj efektīvāk attīstīt būvniecības informācijas sistēmas funkcionalitāti. Līdzīgi tas atteicas arī uz būvprojekta vai tās daļas ekspertīzes atzinumu, kā arī būves ekspertīzes atzinumu (piemēram, Ministru kabineta 2014.gada 19.augusta noteikumu Nr.500 “Vispārīgie būvnoteikumi” 4.pielikumu).  Ņemot vērā, ka galveno būvasu nospraušanas akts, būvprojekta vai tās daļas ekspertīzes atzinums nav integrēts būvniecības informācijas sistēmā, bet tiek sastādīts ārpus būvniecības informācijas sistēmas un to pievieno sistēmai kā datni, kā arī ir gadījumi, kad šie dokumenti ir nepieciešami, kad nav būvniecības informācijas sistēmā uzsākta būvniecības lieta, ir nepieciešams iegūt būvniecības dalībnieku datus.  Personas datu apstrādes mērķis ir iegūt informāciju, lai varētu identificēt konkrēto personu un tās tiesības konkrētajā tiesiskajā situācijā (piemēram, kas tos darbus pasūtīja, kas tos darbus veica), personas dzīvesvieta un kontaktinformācija nepieciešama, lai varētu ar konkrēto personu sazināties institūcija, kura apstrādā šo dokumentu.  Vienlaikus jānorāda, ka Ministru kabineta 2015. gada 28. jūlija noteikumu Nr.438 “Būvniecības informācijas sistēmas noteikumi” 18.1.apakšpunktā ir noteikts kādu informāciju būvniecības informācijas sistēma uzkrāj par būvniecības ierosinātāju. Tādejādi, ja būvniecības process noris elektroniski būvniecības informācijas sistēmā personas dzīvesvietu un kontaktinformāciju var nenorādīt, ja tiek norādīs galveno būvasu nospraušanas aktā, būvprojekta vai tās daļas ekspertīzes atzinumā būvniecības lietas numurs, kurā ir pievienots attiecīgais dokuments.  Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek palielināts administratīvais slogs.  [3] Pārejot uz elektronisko būvdarbu žurnālu, tiek pielāgots līdzšinējais vispārīgajos būvnoteikumos noteiktais būvdarbu žurnāla saturs būvniecības informācijas sistēmas funkcionalitātei, lai nodrošinātu piekļuves tiesību piešķiršanu, identifikāciju un nepieciešamo aktu, piemēram, segto darbu aktu automātisku izveidi, kā arī pašā žurnālā tiek paredzēti papildu datu lauki, lai nodrošinātu dažādu būvju būvniecību un pārņemtu līdzšinējo praksi, kad, piemēram, ceļu jomā būvdarbu žurnāls tika jau pildināts ar papildu saturu, lai nodrošinātu efektīvāku būvdarbu kontroli (skat. Ministru kabineta 2014. gada 19. augusta noteikumu Nr.500 “Vispārīgie būvnoteikumi” 5.1 pielikumu).  [4] Līdzšinējie paskaidrojuma raksta un apliecinājuma kartes derīguma termiņi, kā projektēšanas nosacījumu un būvdarbu uzsākšanas nosacījumu izpildes termiņi, tika noteikti, vadoties no būvdarbu sarežģītības un procesa veida. Taču praksē gadījumos, ja ir jāpiemēro publisko iepirkumu regulējums vai nepieciešams saskaņot būvniecības ieceres dokumentāciju ar daudzām personām, vairākos gadījumos tie ir izrādījušies pārāk īsi. Šī iemesla dēļ, ņemot vērā arī būvniecības nozares viedokli, ir plānots šos termiņus pagarināt līdz pieciem gadiem iepriekšējo divu līdz četru gadu vietā. Šajā daļā tiek samazināts administratīvais slogs būvniecības ierosinātājam.  Vienlaikus, piemēram, Ministru kabineta 2014. gada 19. augusta noteikumu Nr.500 “Vispārīgie būvnoteikumi” 71. punkts attiecas uz pirmās grupas būvēm, tai skaitā pirmās grupas ēkām. Šajā punktā noteiktais būvniecības ieceres realizācijas termiņš pēc savas dabas ir materiāli tiesisks prekluzīvs termiņš – tas ir noteikts normatīvajā aktā, šo termiņu nav paredzēts atjaunot vai pagarināt, kā arī tas attiecas uz ar administratīvo aktu piešķirto tiesību realizāciju, nevis procesuālas darbības realizāciju. Šādam termiņa notecējumam no seku viedokļa ir izšķirošs un absolūts raksturs, kas nodrošina tiesiskās noteiktības un citu leģitīmu mērķu sasniegšanu. Citiem vārdiem sakot, šajā termiņā būvniecības ierosinātājam ir tiesības veikt būvdarbus. Notekot iepriekš minētajām termiņam, būvniecības ierosinātajam izbeidzas tiesības veikt būvdarbus (realizēt būvniecības ieceri). Taču iepriekš minētā termiņa notecējums neizbeidz pienākumus veikt kādu normatīvajā aktā noteiktu darbību.  Piemēram, Ministru kabineta 2014. gada 2. septembra noteikumu Nr.529 “Ēku būvnoteikumi” 157. punktā ir noteikts būvniecības ierosinātajam pienākums pēc būvdarbu pabeigšanas veikt noteiktu darbību – iesniegt būvvaldē noteiktus dokumentus. Šajā normā noteiktais pienākums nav atkarīgs no iepriekš minētā materiāli tiesiskā prekluzīvā termiņa, bet no noteikta fakta iestāšanās – pabeigti būvdarbi. Šis pienākums neizbeidzas tikai tāpēc, ka iepriekš minētais termiņš ir notecējis. Līdz ar to, ja būvdarbi ir veikti saskaņā ar paskaidrojuma rakstu, būvvalde nav tiesīga atteikt būvniecības ierosinātājam pieņemt veiktos būvdarbus ekspluatācijā.  Ja akceptētie būvdarbi nav pabeigti paskaidrojuma raksta realizācijas laikā vai veikti ar atkāpēm, būvniecības ierosinātajam ir jāiesniedz jauns paskaidrojuma raksts būvvaldē. Taču, ciktāl nav mainījušies faktiskie vai tiesiskie apstākļi, jaunā paskaidrojuma raksta pielikumus var izmantot iepriekš akceptētā paskaidrojuma raksta pielikumus. Iepriekš minētais termiņa pagarinājums neattiecas uz iepriekš akceptētajiem paskaidrojuma rakstiem un apliecinājuma kartēm, kā arī iepriekš izdotajām būvatļaujām.  [5] Būvnoteikumos precizēti un salāgoti savstarpēji arī dažādu lēmumu pieņemšanas termiņi, lai visos būvnoteikumos būtu vienādi termiņi par vienu un to pašu lēmuma veida pieņemšanas termiņu, proti, aizstājot 14 dienas ar 10 darbdienām (piemēram, atzinumu par būves gatavību ekspluatācijā saņemšana, būves pieņemšanas ekspluatācijā) un septiņas dienas – ar piecām darbdienām (piemēram, pirmās grupas dzelzceļa infrastruktūras objekta pieņemšana ekspluatācijā).  [6] Būvnoteikumos precizēta būvniecība būves kārtās, proti, būvniecības iecerē jau sākotnēji paredzot būvdarbus un pieņemšanu būves kārtās, būvdarbu uzsākšanas nosacījumi ir jāpilda katrai būves kārtai. Arī gadījumā, ja būvdarbu laikā būs nepieciešams veikt izmaiņas būvprojektā un sadalīt būvniecību kārtās, būs nepieciešams precizēt būvdarbu uzsākšanas nosacījumus katrai būves kārtai, norādot tā objektus un būvniecības dalībniekus (piemēram, būvdarbu veicējs, atbildīgais būvdarbu vadītājs, būvuzraugs vai autoruzraugs).  [7] Svītrots Ministru kabineta 2014. gada 19. augusta noteikumu Nr.500 “Vispārīgie būvnoteikumi” 84. punkts, jo ar pāreju uz elektronisko būvniecības procesu būvniecības informācijas sistēmā turpmāk būvniecības ieceres dokumentācija un būvatļauja būs pieejama sistēmā. Minētais ir attiecināms arī uz būvdarbu žurnālu un iebūvēto materiālu un konstrukciju ekspluatācijas īpašību deklarācijām, proti, ar pāreju uz elektronisko būvniecības procesu būvniecības informācijas sistēmā turpmāk būvdarbu žurnāls tiks pildīts sistēmā, savukārt būvizstrādājumu un citu materiālu apliecinošie dokumenti atbilstoši Vispārīgo būvnoteikumu 5.1 pielikuma 2.6. apakšpunktam būs jāaugšupielādē būvdarbu žurnālā.  [8] Ministru kabineta 2014. gada 19. augusta noteikumos Nr.500 “Vispārīgie būvnoteikumi” precizēti atbildīgā būvdarbu vadītāja un būvuzrauga pienākumi, svītrojot 100.13. un 125.20. apakšpunktu. Līdz ar to atbilstoši grozījumiem turpmāk darba laika uzskaite būs jāveic tikai likuma “Par nodokļiem un nodevām” pārejas noteikumu 193. punktā noteiktajā gadījumā.  Apsekojot būvlaukumu būvinspektoram atbilstoši Ministru kabineta 2014. gada 19. augusta noteikumu Nr.500 “Vispārīgie būvnoteikumi” 143.5.apakšpunktam ir tiesības apturēt būvdarbus, ja būvlaukumā nav būvdarbu vadītāja. Līdz šim būvinspektors vērtēja būvspeciālista dalītā darba laika uzskaitē minēto. Turpmāk, lai pieņemtu šādu lēmumu, būvinspektoram ir jāvērtē tajā brīdī veiktie būvdarbi. Būvdarbu vadītāja klātbūtne ir obligāta, ja, piemēram, notiek būvdarbi, kurus jāpieņem sastādot nozīmīgo konstrukciju vai segto darbu pieņemšanas aktus. Atbilstoši speciālajiem būvnoteikumiem, visi nozīmīgo konstrukciju un segto darbu pieņemšanas akti būvniecības informācijas sistēmā ir jāapstiprina būvdarbu vadītājam. |
| 3. | Projekta izstrādē iesaistītās institūcijas un publiskas personas kapitālsabiedrības | Nepieciešamo grozījumu apzināšanu un priekšlikumu izstrādi veica būvniecības informācijas sistēmas (BIS) konsultatīvās padomes ietvaros izveidota darba grupa, kuras sastāvā ir pārstāvji, piemēram, no Latvijas Lielo pilsētu asociācijas, Latvijas Pašvaldību savienības, Latvijas Būvinženieru savienības, Latvijas Arhitektu savienības, Inženiertīklu turētāju sadarbības padomes, Valsts zemes dienesta, VAS “Latvijas Valsts ceļi”, Valsts dzelzceļa tehniskās inspekcijas. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, būvvaldes un institūcijas, kuras pilda būvvaldes funkcijas, valsts un pašvaldību institūcijas un ārējo inženiertīklu īpašniekus vai valdītājus, kuri izdod tehniskos vai īpašos noteikumus. |
| 2. | Tiesiskā regulējuma ietekme uz tautsaimniecību un administratīvo slogu | Kopumā administratīvais slogs samazināsies būvniecības ierosinātajam, bet citām personām tas būtiski nemainīsies. |
| 3. | Administratīvo izmaksu monetārs novērtējums | Tā kā nav izdalāms viens tipisks gadījums, kas varētu attiekties uz visiem būvniecības ierosinātājiem vai būvdarbu veicējiem, kā arī šīs personas ir dažādas, tad attiecīgās izmaksas nav iespējams novērtēt. |
| 4. | Atbilstības izmaksu monetārs novērtējums | Tā kā nav izdalāms viens tipisks gadījums, kas varētu attiekties uz visiem būvniecības ierosinātājiem vai būvdarbu veicējiem, kā arī šīs personas ir dažādas, attiecīgās izmaksas nav iespējams novērtēt. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020. | | 2021. | | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru  2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 143 209 | 0 | 0 | 0 | 0 | 0 |
| 2.1. valsts pamatbudžets | 0 | 143 209 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -143 209 | 0 | 0 | 0 | 0 | 0 |
| 3.1. valsts pamatbudžets | 0 | -143 209 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 143 209 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ņemot vērā līdz šim esošās būvniecības informācijas sistēmas izstrādes un pielāgošanas izmaksas, aprēķināts, ka projektā paredzēto grozījumu ieviešanai nepieciešamas 394,515 cilvēkdienas (258,565 cilvēkdienas ERAF projekta ietvaros un 135,95 cilvēkdienas Būvniecības informācijas sistēmas uzturēšanai piešķirtā budžeta ietvaros). Vienas cilvēkdienas izmaksas ir 363 EUR (ieskaitot pievienotās vērtības nodokli (turpmāk – PVN)), līdz ar to pielāgošanas izmaksas varētu sasniegt 143 208,95 EUR (ieskaitot PVN) (93 859,10 EUR – no ERAF projekta budžeta un 49 349,85 EUR no Būvniecības informācijas sistēmas uzturēšanai piešķirtajiem valsts budžeta līdzekļiem). | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav izmaiņas. | | | | | | |
| 8. Cita informācija | Būvniecības informācijas sistēmas pilnveidošanas darbi tiks veikti no darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākums „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektam “Būvniecības procesu un informācijas sistēmas attīstība (1.kārta)” (Nr. 2.2.1.1/17/I/021) 2019.gadam paredzētā finansējuma Ekonomikas ministrijas valsts budžeta apakšprogrammā 62.07.00 “Eiropas Reģionālās attīstības fonda (ERAF) projekti (2014-2020)”, kā arī no 2019.gadam Būvniecības informācijas sistēmas uzturēšanai piešķirtajiem valsts budžeta līdzekļiem Ekonomikas ministrijas valsts budžeta programmā 20.00.00 “Būvniecība”. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistītie tiesību akti:   * Noteikumu projekts “Grozījumi Ministru kabineta 2017. gada 9. maija noteikumos Nr. 253 “Atsevišķu inženierbūvju būvnoteikumi”” (2019.gada 20.jūnija prot. Nr.24 7.§, VSS-589); * Noteikumu projekts “Grozījumi Ministru kabineta 2014. gada 19. augusta noteikumos Nr. 500 “Vispārīgie būvnoteikumi”” (2019.gada 20.jūnija prot. Nr.24 8.§, VSS-590); * Noteikumu projekts “Grozījumi Ministru kabineta 2014. gada 19. augusta noteikumos Nr. 501 “Elektronisko sakaru tīklu ierīkošanas, būvniecības un uzraudzības kārtība”” (2019.gada 20.jūnija prot. Nr.24 9.§, VSS-591); * Noteikumu projekts “Grozījumi Ministru kabineta 2014. gada 2. septembra noteikumos Nr. 529 “Ēku būvnoteikumi”” (2019.gada 20.jūnija prot. Nr.24 10.§, VSS-592); * Noteikumu projekts “Grozījumi Ministru kabineta 2014. gada 2. septembra noteikumos Nr. 530 “Dzelzceļa būvnoteikumi”” (2019.gada 20.jūnija prot. Nr.24 11.§, VSS-593); * Noteikumu projekts “Grozījumi Ministru kabineta 2014. gada 16. septembra noteikumos Nr. 550 “Hidrotehnisko un meliorācijas būvju būvnoteikumi”” (2019.gada 20.jūnija prot. Nr.24 12.§, VSS-594); * Noteikumu projekts “Grozījumi Ministru kabineta 2015. gada 24. novembra noteikumos Nr. 661 “Ar radiācijas drošību saistīto būvju būvnoteikumi”” (2019.gada 20.jūnija prot. Nr.24 13.§, VSS-595); * Noteikumu projekts “Grozījumi Ministru kabineta 2014. gada 30. septembra noteikumos Nr. 573 “Elektroenerģijas ražošanas, pārvades un sadales būvju būvnoteikumi”” (2019.gada 20.jūnija prot. Nr.24 14.§, VSS-596); * Noteikumu projekts “Grozījumi Ministru kabineta 2014. gada 14. oktobra noteikumos Nr. 633 “Autoceļu un ielu būvnoteikumi”” (2019.gada 20.jūnija prot. Nr.24 15.§, VSS-597); * Noteikumu projekts “Grozījumi Ministru kabineta 2014. gada 14. oktobra noteikumos Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”” (2019.gada 20.jūnija prot. Nr.24 16.§, VSS-598); * Noteikumu projekts “Grozījums Ministru kabineta 2015. gada 16. jūnija noteikumos Nr. 325 “Noteikumi par Latvijas būvnormatīvu LBN 305-15 “Ģeodēziskie darbi būvniecībā””” (2019.gada 20.jūnija prot. Nr.24 18.§, VSS-600); * Noteikumu projekts “Par Ministru kabineta 2014. gada 21. oktobra noteikumu Nr. 655 “Noteikumi par Latvijas būvnormatīvu LBN 310-14 “Darbu veikšanas projekts”” atzīšanu par spēku zaudējušiem” (2019.gada 20.jūnija prot. Nr.24 17.§, VSS-599). |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr.970 “Sabiedrības līdzdalības kārtība attīstības plānošanas procesā” 5. punktu tika nodrošināta sabiedrības līdzdalība laika periodā no attiecīgo noteikumu projekta izsludināšanas valsts sekretāru sanāksmē līdz oficiālo atzinumu saņemšanai. Par šo noteikumu projektu izstrādi ir informēta arī Latvijas Būvniecības padome. |
| 2. | Sabiedrības līdzdalība projekta izstrādē | Projekts publicēts Ekonomikas ministrijas tīmekļvietnes sadaļā “Sabiedrības līdzdalība” <https://www.em.gov.lv/lv/par_ministriju/sabiedribas_lidzdaliba/diskusiju_dokumenti/>, aicinot sabiedrības pārstāvjiem rakstveidā sniegt viedokli par noteikumu projektiem līdz 2019. gada 8. jūlijam.  Būvniecības informācijas sistēmas pilnveides uzdevumu realizācijas ietvaros tiek pieaicināti potenciālie šis sistēmas lietotāji – prasību definēšanai. Pēc tam šīs definētās prasības tiek iestrādātās būvniecības informācijas sistēmā, kā arī normatīvajos aktos. Šajos noteikumos prasības tika iestrādātas atbilstoši būvniecības informācijas sistēmas lietotāju definētājam prasībām. Faktiski, sabiedrības līdzdalības tiek nodrošināta definēto prasību saskaņošanas ietvaros.  Attiecīgo prasību definēšanas darba grupās tika iesaistīti pārstāvji no 43 iestādēm: Būvniecības valsts kontroles birojs, SIA “Tieto Latvia”, Ekonomikas ministrija, SIA “AA Projekts”, Liepājas būvvalde, Ķekavas būvvalde, Jūrmalas būvvalde, Ogres novada būvvalde, Cēsu novada būvvalde, Ādažu būvvalde, Smiltenes būvvalde, Rīgas būvvalde, Rīgas ūdens, Sadales tīkls, Jelgavas ūdens, Valsts zemes dienests, LNK Industries, Latvijas Siltuma, gāzes un ūdens tehnoloģijas inženieru savienība, A/S GASO, Latvijas valsts ceļi, SIA Lattelecom, Valsts reģionālās attīstības aģentūra, Vides aizsardzības un reģionālās attīstības ministrija, Valsts ugunsdzēsības un glābšanas dienests, Patērētāju tiesību aizsardzības centrs, Valsts vides dienests, Veselības inspekcija, Valsts darba inspekcija, SIA “Datacom”, Nacionālā kultūras mantojuma pārvalde, Rīgas domes Satiksmes departaments, Valsts nekustamie īpašumi, Latvijas Būvnieku asociācija, SIA “Statio Slutions”, SIA “Velve”, SIA “CMB”, SIA “Aqua-Brambis”, SIA “Forma2”, SIA “Depo Projekts”, SIA “Sarma&Norde”, Latvijas ģeotehniķu savienība, A/S “Latvenergo”, A/S “RIX Tehnologies”  Definēto prasību realizācijas testēšanas aicinājums tiek sūtīts visiem darba grupu dalībniekiem. Testēšanu veica 4 iestādes: Būvniecības valsts kontroles birojs, Liepājas pilsētas būvvalde, Valsts zemes dienests, SIA “AA Projekts”. Izstrādes demonstrācijas (akcepttestēšana): dalīta kārtās pēc lietotājiem 1) Būvdarbu veicēji/būvnieki – 10 iestādes; 2) NKMP - 4 iestādes; 3) Kontrolējošās institūcijas – 5 iestādes. |
| 3. | Sabiedrības līdzdalības rezultāti | Par noteikumu projektu, ciktāl tas attiecas uz noteikumu projekts “Grozījumi Ministru kabineta 2017. gada 9. maija noteikumos Nr. 253 “Atsevišķu inženierbūvju būvnoteikumi”” tika saņemti priekšlikumi no SIA “Rīgas ūdens” - taču neattiecās uz regulējumu par elektronisko būvniecības procesu. Citu nevalstisko organizāciju iebildumi par elektroniskā būvniecības procesa regulējumu ir ietverti noteikumu projektu izziņās, kas tiks izskatīti starpinstitūciju sanāksmē. Sabiedrības pārstāvji kopumā atbalsta elektronisko būvniecības procesu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Būvvaldes un institūcijas, kas pilda būvvaldes funkcijas (piemēram, Valsts dzelzceļa tehniskā inspekcija, Valsts vides dienests), valsts un pašvaldību institūcijas, kas izdod tehniskos vai īpašos noteikumus, un Būvniecības valsts kontroles birojs kā būvniecības informācijas sistēmas (BIS) pārzinis. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē esošās pārvaldes funkcijas un institucionālo struktūru, jo īstenošana tiks veikta esošo institūciju un cilvēkresursu ietvaros.  Papildu cilvēkresursi un finanšu līdzekļi nav nepieciešami, jaunas institūcijas netiek veidotas, kā arī netiek likvidētas esošās. |
| 3. | Cita informācija | Nav |

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis

Lazarevs, 67013035

[Andris.Lazarevs@em.gov.lv](mailto:Andris.Lazarevs@em.gov.lv)

Avota, 67013262

[Evija.Avota@em.gov.lv](mailto:Evija.Avota@em.gov.lv)